CELEX: 32021D1886
Language: et
Date: 2021-10-27 00:00:00
Title: Komisjoni rakendusotsus (EL) 2021/1886, 27. oktoober 2021, millega muudetakse rakendusotsust (EL) 2019/570 selles osas, mis puudutab rescEU varu loomise suutlikkust keemiliste, bioloogiliste, kiirgus- ja tuumaintsidentide valdkonnas (teatavaks tehtud numbri C(2021) 7570 all) (EMPs kohaldatav tekst)

29.10.2021   
               
               
                  ET
               
               
                  Euroopa Liidu Teataja
               
               
                  L 386/35
               
            
         KOMISJONI RAKENDUSOTSUS (EL) 2021/1886,
         27. oktoober 2021,
         millega muudetakse rakendusotsust (EL) 2019/570 selles osas, mis puudutab rescEU varu loomise suutlikkust keemiliste, bioloogiliste, kiirgus- ja tuumaintsidentide valdkonnas
         
            
               (teatavaks tehtud numbri C(2021) 7570 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta otsust nr 1313/2013/EL liidu elanikkonnakaitse mehhanismi kohta, (1) eriti selle artikli 32 lõike 1 punkti g,
         ning arvestades järgmist:
         
                     (1)
                  
                  
                     Otsuses nr 1313/2013/EL on sätestatud rescEU õiguslik raamistik. rescEU on liidu tasandi võimekuste kogum ja selle eesmärk on pakkuda abi äärmuslikes olukordades, kus üldine olemasolev suutlikkus riigi tasandil ja liikmesriikide poolt Euroopa elanikkonnakaitse ühisressursile eraldatud vahendid ei suuda tagada tõhusat reageerimist loodusõnnetuste ja inimtegevusest tingitud õnnetuste korral.
                  
               
                     (2)
                  
                  
                     Kooskõlas otsuse nr 1313/2013/EL artikli 12 lõikega 2 määratakse rescEU võimekused kindlaks, võttes arvesse kindlakstehtud ja uusi riske, üldist suutlikkust ja puudujääke liidu tasandil. Selles artiklis on sätestatud ka neli valdkonda, millele rescEU peaks eriti keskenduma, nimelt metsatulekahjude õhust tõrjumine, erakorraline meditsiiniabi ning keemilised, bioloogilised, kiirgus- ja tuumaintsidendid, samuti transport ja logistika.
                  
               
                     (3)
                  
                  
                     Komisjoni rakendusotsusega (EL) 2019/570 (2) on ette nähtud rescEU võimekuste algne koosseis ja neile esitatavad kvaliteedinõuded. rescEU varu koosneb praegu metsatulekahjude õhust tõrjumise suutlikkusest, meditsiinilisest evakueerimise suutlikkusest õhu kaudu, erakorralise meditsiini rühmast ning meditsiinivahendite ja/või isikukaitsevahendite varu loomisest (edaspidi „meditsiinivahendite varu loomise suutlikkus“) ning keemilisest, bioloogilisest, kiirgus- ja tuumasaastest puhastamise suutlikkusest.
                  
               
                     (4)
                  
                  
                     Kindlakstehtud ja uute riskide ning suutlikkuse ja puudujääkide analüüs liidu tasandil näitab vajadust rescEU varu loomise suutlikkuse järele keemiliste, bioloogiliste, kiirgus- ja tuumaintsidentide valdkonnas („CBRN varu loomise suutlikkus“).
                  
               
                     (5)
                  
                  
                     rescEU raames loodav CBRN varu loomise suutlikkus peaks võimaldama reageerida keemilistele, bioloogilistele, kiirgus- ja tuumaintsidentidele. CBRN varu loomisetäielik suutlikkus peaks võimaldama reageerida olukordades, kus esinevad erinevad mõjurid, ja tagada tõhus ja mitmetahuline reageerimine.
                  
               
                     (6)
                  
                  
                     rescEU CBRN varu loomise suutlikkuse peamine ülesanne on tagada selliste CBRN vastumeetmete olemasolu nagu isikukaitsevahendid, seadmed, laboritarbed ja logistikaelemendid, mida saab kasutada keemilistele, bioloogilistele, kiirgus- ja tuumaintsidentidele reageerimiseks. CBRN vastumeetmeid võiks kasutada ka muude rescEU suutlikkuste toetamiseks, mida kasutatakse taristu, hoonete, sõidukite, seadmete ja kriitilise tõendusmaterjali kokkupuute korral isoleeritud või kombineeritud keemiliste, bioloogiliste, kiirgus- ja tuumaainetega, ning need võivad hõlmata esmareageerijatele ja kogu elanikkonnale vajalikke ravimeid ja muid asjakohaseid vahendeid. CBRN varu loomise suutlikkust tuleks rakendada täiendavalt meditsiinivahendite varu loomise suutlikkusega.
                  
               
                     (7)
                  
                  
                     Vastavalt otsuse nr 1313/2013/EL artikli 12 lõikele 4 tuleb rescEU osaks oleva reageerimissuutlikkuse kvaliteedinõuded kehtestada liikmesriikidega konsulteerides.
                  
               
                     (8)
                  
                  
                     Kooskõlas rakendusotsuse (EL) 2019/570 artiklis 3e osutatud abikõlblike kulude kategooriatega ja pärast liikmesriikidega konsulteerimist tuleks luua CBRN varu loomise suutlikkus, et reageerida vähese tõenäosuse, kuid suure mõjuga ohtudele.
                  
               
                     (9)
                  
                  
                     Selleks et anda vastavalt otsuse nr 1313/2013/EL artikli 21 lõikele 3 liidu rahalist abi CBRN varu loomise suutlikkuse loomiseks, tuleks määrata kindlaks selle rahastamiskõlblikud kulud, võtta arvesse kõnealuse otsuse IA lisas sätestatud kategooriaid.
                  
               
                     (10)
                  
                  
                     Seepärast tuleks rakendusotsust (EL) 2019/570 vastavalt muuta.
                  
               
                     (11)
                  
                  
                     Käesoleva otsusega ettenähtud meetmed on kooskõlas otsuse nr 1313/2013/EL artikli 33 lõikes 1 osutatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsust (EL) 2019/570 muudetakse järgmiselt.
            
                        1)
                     
                     
                        Artikli 2 lõiget 2 muudetakse järgmiselt:
                        
                                    a)
                                 
                                 
                                    alapunkt g asendatakse järgmisega:
                                    
                                                „g)
                                             
                                             
                                                keemilisest, bioloogilisest, kiirgus- ja tuumasaastest puhastamise suutlikkus;“
                                             
                                          
                              
                                    b)
                                 
                                 
                                    lisatakse punkt h:
                                    
                                                „h)
                                             
                                             
                                                keemiliste, bioloogiliste, kiirgus- ja tuumaintsidentidega seotud varu loomise suutlikkus.“
                                             
                                          
                              
                  
                        2)
                     
                     
                        Artikkel 3a asendatakse järgmisega:
                        
                           „Artikkel 3a
                           rescEU õhu kaudu meditsiinilise evakueerimise ja erakorralise meditsiini rühma (3. tüüp) suutlikkuse, meditsiinivahendite varu loomise suutlikkuse, keemilisest, bioloogilisest, kiirgus- ja tuumasaastest puhastamise suutlikkuse ning keemiliste, bioloogiliste, kiirgus- ja tuumaintsidentidega seotud varu loomise suutlikkuse rahastamiskõlblikud kulud
                           rescEU suutlikkuste rahastamiskõlbliku kogukulu arvutamisel võetakse arvesse kõiki otsuse nr 1313/2013/EL IA lisas osutatud kulude kategooriaid.“
                        
                     
                  
                        3)
                     
                     
                        Artiklid 3b, 3c ja 3f jäetakse välja.
                     
                  
                        4)
                     
                     
                        Artikli 3e lõiked 3 ja 4 asendatakse järgmisega:
                        
                           „3.   Artikli 2 lõike 2 punktides c–h osutatud rescEU vahendid luuakse eesmärgiga reageerida vähese tõenäosuse, kuid suure mõjuga ohtudele.
                        
                        
                           4.   Artikli 2 lõike 2 punktides c–h osutatud rescEU vahendite liidu mehhanismi raames kasutamisel kaetakse vastavalt otsuse nr 1313/2013/EL artikli 23 lõikele 4b tegevuskulud 100 %-liselt liidu finantsabist.“;
                        
                     
                  
                        5)
                     
                     
                        Lisa muudetakse vastavalt käesoleva otsuse lisale.
                     
                  
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 27. oktoober 2021
            
               
                  Komisjoni nimel
               
               
                  komisjoni liige
               
               Janez LENARČIČ
            
         
         
            (1)  ELT L 347, 20.12.2013, lk 924.
         
            (2)  Komisjoni 8. aprilli 2019. aasta rakendusotsus (EL) 2019/570, millega kehtestatakse Euroopa Parlamendi ja nõukogu otsuse nr 1313/2013/EL rakenduseeskirjad rescEU vahendite kohta ja muudetakse komisjoni rakendusotsust 2014/762/EL (ELT L 99, 10.4.2019, lk 41).
      
      
         
            LISA
            Rakendusmääruse (EL) 2019/570 lisale lisatakse järgmine punkt 8:
            „8.   Keemiliste, bioloogiliste, kiirgus- ja tuumaintsidentide valdkonnas abi osutamiseks vajalike keemiliste, bioloogiliste, kiirgus- ja tuumaalaste vastumeetmete koondamine ja/või isikukaitsevahendite varu loomine
            
            
                        Ülesanded
                     
                     
                        
                                    —
                                 
                                 
                                    Selliste keemiliste, bioloogiliste, kiirgus- ja tuumaintsidentide vastumeetmete koondamine, mis hõlmab, kuid mitte ainult isikukaitsevahendeid, seadmeid, laboritarbeid ja logistikaelemente, ning muude rescEU vahendite täiendamine ja toetamine, nagu keemilisest, bioloogilisest, kiirgus- ja tuumasaastest puhastamise suutlikkus ja sellise saaste tuvastamine, seire- ja järelevalvesuutlikkus keemiliste, bioloogiliste, kiirgus- ja tuumaintsidentideks valmisolekuks ja nendele reageerimiseks, sealhulgas piiriüleste terviseohtude korral  (1).
                                 
                              
                  
                        Suutlikus
                     
                     
                        
                                    —
                                 
                                 
                                    Materjalid ja süsteemid,  (2) mis on ette nähtud inimeste, taristu, hoonete, sõidukite, tundlike seadmete ja/või kriitilise tõendusmaterjali saastest puhastamiseks, sealhulgas võimalikust saastumisest mürgiste tööstuskemikaalide, teadaolevate ründeainete, bioloogiliste nakkustekitajate (patogeenid), biotoksiinide ja radionukliididega.
                                 
                              
                                    —
                                 
                                 
                                    Materjalid ja seadmed, mis on vajalikud tuvastamiseks, proovide võtmiseks, identifitseerimiseks, seireks ja järelevalveks, et hoida ohutuna keskkonda, mis võib olla kokku puutunud keemiliste, bioloogiliste, kiirgus- või tuumaainetega.
                                 
                              
                                    —
                                 
                                 
                                    Materjalid ja süsteemid, mis on vajalikud saaste leviku tõkestamiseks ning jäätmete ja kahjulike kõrvalsaaduste, sealhulgas saastunud vee ja riiete käitlemiseks.
                                 
                              
                                    —
                                 
                                 
                                    Materjalid ja süsteemid, mis on vajalikud tule leviku tõkestamiseks ja kustutamiseks keemiliste, bioloogiliste, kiirgus- või tuumaintsidentide korral.
                                 
                              
                                    —
                                 
                                 
                                    Keemiliste, bioloogiliste, kiirgus- või tuumaainete vastased esmavaliku ravimid, vaktsiinid,  (3) asjakohased üldised kiirdiagnostikakomplektid ja antidoodid (nt atropiin ja jooditabletid).
                                 
                              
                                    —
                                 
                                 
                                    Abivahendid ja ühekordselt kasutatavad materjalid, nagu erinevad kulutarvikud, millega täiendatakse keemilistele, bioloogilistele, kiirgus- või tuumaintsidentidele reageerimist, hooldus- ja varuseadmed (nt suruõhuballooni täiteseade), mahutid saastega või eri ainetega saastunud materjali jaoks.
                                 
                              
                                    —
                                 
                                 
                                    Keemiliste, bioloogiliste, kiirgus- või tuumaainetega seotud logistilised abivahendid, näiteks, kuid mitte ainult, telgid, logistikakonteinerid, ohvrite transportimise varustus ja saastest puhastamise telgid haiglates.
                                 
                              
                                    —
                                 
                                 
                                    Isikukaitsevahendid  (4) ja vajaduse korral nende regenereerimis- või täitmissüsteemid ohustatud isikute jaoks  (5) nii eesliinitöötajate kui ka elanikkonna hulgas.
                                 
                              
                                    —
                                 
                                 
                                    Laboritarbed, sealhulgas proovivõtumaterjalid, laborireaktiivid, seadmed ja kulumaterjalid,  (6) et tagada laborite suutlikkus keemiliste, bioloogiliste, kiirgus- või tuumaintsidentidega seotud ohtude korral.
                                 
                              
                                    —
                                 
                                 
                                    Keemilise, bioloogilise, kiirgus- või tuumasaastega surmajuhtumite korral kasutatavad laibakotid.
                                 
                              
                                    —
                                 
                                 
                                    Vajaduse korral muud materjalid vastavalt kindlakstehtud riskile.
                                 
                              
                  
                        Peamised komponendid
                     
                     
                        
                                    —
                                 
                                 
                                    Sobivad ladustamisrajatised liidus  (7) ja piisav varude seire süsteem.
                                 
                              
                                    —
                                 
                                 
                                    Asjakohased menetlused, millega tagatakse vajaduse korral suutlikkuse all osutatud toodete asjakohane pakendamine, transport ja kättetoimetamine.
                                 
                              
                                    —
                                 
                                 
                                    Nõuetekohaselt koolitatud töötajad, et teha järelevalvet ja käsitseda suutlikkuse all osutatud tooteid.
                                 
                              
                                    —
                                 
                                 
                                    Asjakohasel tasemel vastavus rahvusvahelistele standarditele ja tegevusmudelitele, näiteks ELi, WHO või NATO standarditele, sealhulgas vajaduse korral asjakohastele liidu õigusaktidele.
                                 
                              
                  
                        Lähetamine
                     
                     
                        
                                    —
                                 
                                 
                                    Lähetusvalmidus hiljemalt 12 tundi pärast pakkumise vastuvõtmist.
                                 
                              
                  
               (1)  Nagu on määratletud otsuses nr 1082/2013/EL.
            
               (2)  Näiteks isikukaitsevahendite regenereerimise ja täitmise süsteemid.
            
               (3)  Vaktsiinide kvaliteedinõuded peaksid vastama eespool punktis 6 esitatud nõuetele.
            
               (4)  Sealhulgas järgmised kategooriad: i) silmakaitsevahendid; ii) kätekaitsevahendid; iii) hingamisteede kaitsevahendid; iv) kehakaitsevahendid; ja v) eri suurusega jalakaitsevahendid.
            
               (5)  Vt 2. joonealune märkus.
            
               (6)  See võib hõlmata pöördtranskriptsioon-polümeraas-ahelreaktsiooni reaktiive, nagu ensüümid, RNA ekstraheerimisreaktiive, RNA ekstraheerimisseadme aega, polümeraasi ahelreaktsiooniseadme aega, praimer- ja sondreaktiive, positiivse kontrolli reaktiive, polümeraasi ahelreaktsiooniga seotud kulutarvikuid (nt katseklaasid, plaadid) ja desinfektsioonivahendeid, kuid ei piirdu nendega.
            
               (7)  Ladustamisrajatiste logistika kontekstis hõlmab „liidus“ liikmesriikide ja liidu elanikkonnakaitse mehhanismis osalevate riikide territooriume.“